EKH ศูนย์ผู้มีบุตรยากดันกำไร
EKH ได้รับผลดีจากการคลายล็อกดาวน์ของจีน ส่งผลบวกต่อการกลับมาใช้บริการศูนย์ผู้มีบุตรยาก (IVF) ของกลุ่มลูกค้าคนจีนมากขึ้น
EKH ได้รับผลดีจากการคลายล็อกดาวน์ของจีน ส่งผลบวกต่อการกลับมาใช้บริการศูนย์ผู้มีบุตรยาก (IVF) ของกลุ่มลูกค้าคนจีนมากขึ้น
16 ก.ค. 2565

คุณค่าบริษัท
สถานการณ์การโควิดที่เริ่มดีขึ้น อาจทำให้ขาของรายได้ที่เกี่ยวข้องกับโควิดของกลุ่มโรงพยาบาลต่าง ๆ ลดลง สวนทางกับรายได้ที่ไม่เกี่ยวข้องกับโควิดมีสัญญาณการฟื้นตัวอย่างชัดเจน โดยเฉพาะบริษัท เอกชัยการแพทย์ จำกัด (มหาชน) หรือ EKH ที่เริ่มมีรายได้ที่ไม่เกี่ยวกับโควิดฟื้นตัวดี
เริ่มจากการกลับเข้ารับการรักษาของคนไข้โรคทั่วไป และคนไข้เด็กที่ปรับตัวเพิ่มขึ้นจากการเปิดเรียน และเข้าสู่ฤดูฝน ตามด้วยการรับรู้รายได้จากโรงพยาบาลคูน ซึ่งเป็นโรงพยาบาลเฉพาะทางสำหรับผู้สูงอายุ โดยเตรียมเปิดให้บริการในไตรมาส 3/2565 คาดจะช่วยสร้างรายได้เพิ่มขึ้นประมาณ 70-80 ล้านบาทต่อปี
ประกอบกับการคลายล็อกดาวน์ของจีน ซึ่งล่าสุดมีการอนุญาตให้สายการบินสัญชาติไทยสามารถทำการบินระหว่างประเทศไทยและจีนได้ 2 เที่ยวบินต่อสัปดาห์ ส่งผลบวกต่อการกลับมาใช้บริการศูนย์ผู้มีบุตรยาก (IVF) ของกลุ่มลูกค้าคนจีนมากขึ้น ซึ่งในปี 2562 ก่อนเกิดวิกฤตโควิด ศูนย์ IVF มีสัดส่วนลูกค้าชาวจีนสูงถึง 90%
ขณะที่ ผู้บริหารมั่นใจว่าการเติบโตของรายได้ปี 2565 จะเป็นไปตามเป้าหมายที่ 15% จากปี 2562 แม้รายได้ที่เกี่ยวข้องกับโควิดจะชะลอตัวลงตามสถานการณ์การแพร่ระบาดในประเทศที่ปรับตัวดีขึ้น และการปรับให้โควิดกลายเป็นโรคประจำถิ่นในวันที่ 1 ก.ค. 2565 ก็ตาม
ทั้งนี้ EKH ยังมีปัจจัยหนุนจากสถานะการเงินที่แข็งแกร่งขึ้น หลังจากการออกหุ้นเพิ่มทุนจำนวน 40 ล้านหุ้น จัดสรรให้กับบริษัท โรงพยาบาลรามคำแหง จำกัด (มหาชน) หรือ RAM และนายแพทย์รัชต์ชยุตม์ จีระพรประภา เพื่อรองรับการขยายแผนธุรกิจโรงพยาบาลในอนาคต
ด้านบล.ฟิลลิป (ประเทศไทย) ระบุว่า EKH มีการเปลี่ยนกลยุทธ์การตลาดมาทำ Online Marketing มากขึ้น ทำให้คาดว่าโรงพยาบาลจะมีรายได้ลดลง 12.8% โดยรายได้ที่เกี่ยวกับโควิดจะลดลง 55.3% แต่รายได้ที่ไม่เกี่ยวกับโควิดจะเพิ่มขึ้น 27.8% โดยมีอัตรากำไรขั้นต้นที่ 42.7%
สำหรับการประเมินมูลค่า (Valuation) ปัจจุบันราคาหุ้น EKH ซื้อขายกันที่ P/E ระดับ 12.21 เท่า เทียบกับ P/E ตลาดโดยรวมที่ระดับ 18.33 เท่า ถือว่าราคาซื้อขายต่ำกว่าตลาด แต่อย่างไรก็ตาม ถ้าดู P/BV ที่ระดับ 1.85 เท่า อาจสูงกว่าค่าเฉลี่ยตลาดที่ปัจจุบันซื้อขาย P/BV เฉลี่ยที่ 1.64 เท่า โดยมีราคาเป้าหมายเฉลี่ยที่ 8.76 บาท จากราคาต่ำสุด 8.55 บาท และราคาสูงสุด 9.20 บาท
…
รายชื่อผู้ถือหุ้นใหญ่
รายชื่อกรรมการ